Predkladacia správa

	Začiatkom roka 2003 sa objavili v médiách tvrdenia, že v Slovenskej republike údajne dochádza k násilnej sterilizácii rómskych žien . Vzhľadom na závažnosť týchto tvrdení,  vnútroštátnu ako aj medzinárodnú publicitu, podpredseda vlády SR Pál Csáky predkladá z vlastnej iniciatívy na rokovanie vlády Slovenskej republiky materiál Správa o priebehu a vývoji podozrení z údajných nezákonných sterilizácii rómskych žien v Slovenskej republike a o prijatých krokoch a opatreniach.

	Cieľom tohto materiálu je informovať Slovenskú vládu o vývoji predmetnej kauzy,  o krokoch a prijatých opatreniach na zabezpečenie efektívneho vykonávania trestného konania podniknutých podpredsedom vlády SR Pálom Csákym, jednotlivými ministerstvami, MZ SR, MV SR, MZV SR, Výborom NR SR pre ľudské práva, menšiny a práva žien.  Materiál obsahuje návrh stanoviska vlády SR k správe o priebehu a vývoji podozrení z údajných násilných sterilizácií rómskych žien v Slovenskej Republike a o prijatých krokoch a opatreniach, ako aj súbor opatrení, ktoré je potrebné prijať v danej oblasti ako preventívne smerom do budúcna. Iniciatívny materiál bol spracovaný na základe všetkých možne dostupných zdrojov , a podkladov, poskytnutých štátnymi orgánmi, Výborom NR SR pre ľudské práva, národnosti a postavenie žien ako aj slovenskými a zahraničnými mimovládnymi organizáciami.

	Schválenie informácie nemá finančný, ekonomický, environmentálny dopad a ani dopad na zamestnanosť.

STANOVISKO VLÁDY SR
K SPRÁVE O PRIEBEHU A VÝVOJI PODOZRENÍ Z ÚDAJNÝCH NÁSILNÝCH STERILIZÁCIÍ RÓMSKYCH ŽIEN V SLOVENSKEJ REPUBLIKE
A O PRIJATÝCH KROKOCH A OPATRENIACH

Slovensko za posledných štrnásť rokov prešlo neľahkú cestu v procese budovania demokracie a upevňovania právneho štátu.  Na tejto ceste sa vlády SR museli vyrovnať s rôznymi výzvami a čeliť rôznorodým dôsledkom prežitkov nedávnej minulosti.  V zrýchlenom tempe napĺňania vízii a prebudovávania inštitúcií, uskutočňovania reforiem a tvorby koncepcií,  sa najzložitejším javila a stále javí postupná zmena zmýšľania ľudí a ich prispôsobenie sa novým na inej filozofii postaveným, demokratickejším pilierom našej spoločnosti, stojacim na ochrane a dodržiavaní ľudských práv.

V tomto procese zmeny dôležitú úlohu hrajú správy o dodržiavaní ľudských práv, ktoré nastavujú zrkadlo týmto snaženiam.  Vláda Slovenskej republiky s prekvapením vzala na vedomie, že v zahraničí sa objavila publikácia Telo i duša, ktorá tvrdila, že v Slovenskej republike sa masovo porušujú zákony SR formou nezákonných sterilizácií.  Publikácia bola zverejnená v zahraničí skôr a bez toho, aby orgány resp. relevantné organizácie SR boli čo len informované o tomto plánovanom kroku.  Vláda Slovenskej republiky považuje takýto spôsob konania za neprijateľný a odmieta všetky formy  manipulácie s témou údajných sterilizácií.

	Na základe iniciatívy členov vlády SR začali vo veci konať všetky ústavné inštitúcie, ktoré v právnom štáte v takomto prípade konať majú.  Vytvorila sa expertná skupina v gescii Ministerstva zdravotníctva Slovenskej republiky, ktorá prešetrila zverejnené indície z odborného hľadiska.  Minister vnútra zriadil špecializovaný tím vyšetrovateľov (zo 4 členov 3 boli ženy), vyšetrovanie indícií prebehlo pod dohľadom Generálnej prokuratúry Slovenskej republiky, Výboru NR SR pre ľudské práva, národnosti a postavenie žien, a do procesu boli zapojení aj zástupcovia občianskeho sektoru.

Správa Telo i duša vzbudila znepokojenie aj na medzinárodnej politickej scéne.  Predmetom tohto znepokojenia bola nielen samotná problematika údajných nezákonných sterilizácií, ale aj obavy z trestného stíhania autoriek predmetnej publikácie, ktoré kompetentné orgány SR vyvrátili.  Vláda SR zároveň umožnila expertom medzinárodných organizácií a inštitúcií posúdiť celú záležitosť priamo v SR.  Ich odporúčania berie vláda SR na vedomie a využije ich pri riešení situácie.

	Pri dôkladnom prešetrení niektorých sterilizácií žien však boli zistené nedostatky  procedurálneho charakteru.  Vláda preto iniciuje revíziu príslušnej zdravotníckej legislatívy SR, a to takým spôsobom, aby bola v súlade s legislatívou EÚ a medzinárodnými záväzkami SR.  Vláda je pripravená zorganizovať ďalšie školenia pre pracovníkov zdravotníctva, polície, sociálnej  sféry , ako aj verejnej správy za účelom  prehĺbenia humanizácie nimi poskytovaných služieb.